กรุงไทยให้กู้สมาชิก‘กบข.’30ปี
กรุงไทยขยายเงินกู้สำหรับผู้รับบำนาญไปยังสมาชิก กบข.ให้กู้ยาว 30 ปี
11 ส.ค. 2554

กรุงไทยขยายเงินกู้สำหรับผู้รับบำนาญไปยังสมาชิก กบข.ให้กู้ยาว 30 ปี
นางจิรารักษ์ กุลสิงห์ ผู้อำนวยการ ฝ่ายผลิตภัณฑ์สินเชื่อบุคคลและธุรกิจให้เช่าซื้อ ธนาคารกรุงไทย เปิดเผยว่า ธนาคารได้ขยายการให้บริการสินเชื่ออเนกประสงค์สำหรับผู้รับบำนาญไปยังข้าราชการบำนาญที่เป็นสมาชิกกองทุนบำเหน็จบำนาญข้าราชการ (กบข.) ทั่วประเทศ ระยะเวลาให้กู้นานถึง 30 ปี เพียงนำหนังสือรับรองสิทธิบำเหน็จตกทอดที่ออกโดยกรมบัญชีกลางหรือคลังจังหวัดมาใช้เป็นหลักประกันในการกู้
ทั้งนี้ วงเงินกู้ดังกล่าว ธนาคารให้ถึง 100% ของวงเงินที่ระบุไว้ในต้นฉบับหนังสือรับรองสิทธิ ไม่จำกัดอายุผู้กู้ คิดดอกเบี้ยเงินกู้ลูกค้าชั้นดี (เอ็มแอลอาร์) -0.375% อนุมัติสินเชื่อภายใน 24 ชั่วโมง เพิ่มทางเลือกให้ลูกค้าชำระเฉพาะดอกเบี้ยรับสิทธิลุ้นเบนซ์สปอร์ต และลุ้นทองคำอีกด้วย
นางจิรารักษ์ กล่าวว่า จากการที่ธนาคารได้ให้บริการโครงการเงินกู้อเนกประสงค์สำหรับผู้รับบำนาญเพื่อใช้ในการลงทุน ประกอบอาชีพ ขยายกิจการ ตลอดจนการดำรงชีพและลดการพึ่งพาเงินทุนนอกระบบนั้น ขณะนี้ธนาคารได้อนุมัติสินเชื่อไปแล้วกว่า 3,700 ราย เป็นวงเงินรวมกว่า 1,200 ล้านบาท
นอกจากนี้ ยังให้สิทธิฟรีค่าธรรมเนียมแรกเข้าเมื่อสมัครทำบัตร KTB Shop Smart Blue Dimond Card หรือ บัตร KTB Shop Smart Pearl Card ซึ่งคุ้มครองการเสียชีวิตและทุพพลภาพ รวมทั้งค่ารักษาพยาบาลและค่าชดเชยรายได้ในระหว่างการรักษาพยาบาลจากอุบัติเหตุ และหากสมัครภายในเดือน ส.ค.นี้ จะได้รับสิทธิลุ้นเบนซ์สปอร์ต ทองคำ และรางวัลอื่นๆ รวม 56 รางวัล มูลค่ากว่า 5.7 ล้านบาทอีกด้วย